Chi Jesús jacnɨmay ydiscípulos ajcxy:
―Jaduꞌn ɨɨch nipaady nej camuuxꞌaadz ma tüg muuxyꞌaadz cam.
Ɨɨch nDeedy,
yɨ Dios Teedy,
jaduꞌn yɨꞌ nipaady nej je muuxyꞌaadz cam cuendꞌajtpɨ.
Tügꞌócɨy jäy jaduꞌn ajcxy nipaady nej muuxyꞌaadz yꞌaacx.
Je jäy ajcxy huɨdibɨ caꞌ cuychɨnäy ɨɨch ndɨyꞌajt,
yɨ Dios Teedy yajcödɨgoyɨɨb,
jaduꞌn nej je muuxyꞌaadz cam cuendꞌajtpɨ quejtzpuxy je muuxyꞌaadz yꞌaacx huɨdibɨ caꞌ ytɨɨmꞌaty.
Je jäy ajcxy huɨdibɨ cuydundaayb ɨɨch ndɨyꞌajt,
Dios yajꞌoyɨɨb jeꞌ ajcxy yjot yhuinmaꞌñ,
jëbɨ oybɨ tuñ,
jaduꞌn nej je muuxyꞌaadz cam cuendꞌajtpɨ huijtzꞌoyɨ̈y je muuxyꞌaadz yꞌaacx,
jɨgɨx jëbɨ nïgɨ ytɨɨmꞌaty.
Yɨ ayuc huɨdibɨ tɨ nyajnɨmaaygɨxy,
yɨꞌ tɨ yajhuäch yɨ jɨbɨcpɨ ma miich ajcxy mjot mhuinmaꞌñ.
Mɨbɨjccɨch ajcxy,
panɨ́cxɨgɨch ajcxy ndɨyꞌajt huinɨxɨɨ.
Co ajcxy jaduꞌn mdunɨpy,
ɨɨch miich ajcxy mɨɨdꞌidɨpy huinɨxɨɨ.
Jaduꞌn nej ixyipy camuuxyꞌaadz yꞌaacx co caꞌ ytɨɨmꞌaty co ahuinggujc yꞌity,
e caꞌ mɨcꞌajt paady ma ycop.
Nañ tɨm jaduꞌn miich ajcxy pen caꞌ mmɨcꞌajt mbaadɨpy ma ɨɨch,
caꞌ mmɨmadáaccɨxɨpy mguychɨnáaygɨxɨpy ɨɨch ndɨyꞌajt.
Jaduꞌn ɨɨch nipaady nej camuuxyꞌaadz cop,
e miich ajcxy jaduꞌn nipaady nej camuuxyꞌaadz yꞌaacx.
Je jäy ajcxy huɨdibɨ yajpatp ma ɨɨch,
e ɨɨch nyajpaady ma jeꞌ ajcxy,
jeꞌ ajcxy oyhuinmaꞌñ tunam mɨj cajee,
tɨm jaduꞌn nej camuuxyꞌaadz huɨdibɨ tɨɨmꞌajtp mayꞌamy.
Co ixyipy ɨɨch caꞌ nyajpaady ma miich ajcxy,
caꞌ miich ajcxy huaad ti mdungɨxy.
Co jäy ajcxy ndɨyꞌajt xyꞌixmájtzɨbɨch,
Dios ajcxy yajcödɨgoyɨɨb,
tɨm jaduꞌn nej jäy yajcödɨgoy mɨɨd jɨɨn yɨ muuxyꞌaadz yꞌaacx huɨdibɨ ymɨbuxɨɨyb co caꞌ ytɨɨmꞌajtnɨ.
Co je yꞌaacx ytɨ̈dzɨty,
chi ajcxy yajmucy,
e pɨdaaccɨxy jɨɨnjoty,
e jaduꞌn jiiby ñïdoyɨ̈y jɨɨnjoty.
Co miich ajcxy mꞌijtcɨxy ma ɨɨch,
e co ɨɨch nꞌayuc nañ jaduꞌn ijtp ma miich ajcxy mjot mhuinmaꞌñ,
jëbɨ mbɨjctzoogɨxy ti ajcxy mdzojcyp ma Dios,
e nguydunɨpyɨch mɨɨd miich ajcxy ycɨxpɨ.
Chi je jäy ajcxy cömayɨpy Dios co miich ajcxy mguydunɨpy ɨɨch ndɨyꞌajt tɨydudägy,
tɨm jaduꞌn nej camuuxyꞌaadz yꞌaacx ytɨɨmꞌaty mayꞌamy.
Co je jäy ajcxy ixɨpy nej tudägy mguydungɨxy ɨɨch ndɨyꞌajt,
chi je jäy ajcxy tɨydudägy nejhuɨ̈huɨpy co tɨ nyajꞌixpɨcyɨch miich ajcxy.
Jaduꞌn nej Dios Teedy xychocyɨch xyjɨhuɨ̈yɨch,
nañ tɨm jaduꞌn ɨɨch miich ajcxy tɨ ndzocy tɨ njɨhuɨ̈yɨch.
Ndzogɨpy njɨhuɨ̈huɨbyɨch miich ajcxy huinɨxɨɨ co caꞌ ajcxy xyꞌixmájtzɨbyɨch ndɨyꞌajtɨch.
Co mguydundähuɨpy ajcxy jaduꞌn nej nyajnajtzꞌaneꞌmɨɨygɨxy,
ndzogɨpyɨch njɨhuɨ̈huɨbyɨch miich ajcxy huinɨxɨɨ.
Tɨm jaduꞌn nej nguyduñɨch yɨ huɨdibɨ Dios Teedy xyajnajtzꞌaneꞌmɨɨybɨch,
e yɨꞌ xychojcpɨch xyjɨhuɨɨybɨch huinɨxɨɨ.
Cham jadayaabɨ ayuc nyajnajtzꞌaneꞌmɨɨygɨxy,
jɨgɨx jotcujc mꞌijtcɨxɨpy.
Jaduꞌn nej jotcujc tɨ nꞌityɨch,
e nañ jaduꞌn miich ajcxy mjotcujcꞌadɨpy anaxy.
Jadaabɨ ayuc ɨɨch miich ajcxy nyajnajtzꞌaneꞌmɨɨybɨch co naychójcɨgɨx nayjɨhuɨ́ɨyɨgɨx nidüg nidüg,
tɨm jaduꞌn nej ɨɨch miich ajcxy ndzocy njɨhuɨ̈y.
Je tɨyꞌajt jacꞌoybɨ co mɨgügtɨjc ajcxy naychogɨɨyb nayjɨhuɨ̈huɨɨyb,
co tüg jäy cɨ̈yegɨpy yjugyꞌajtɨn mɨɨd ymɨgügtɨjc ycɨxpɨ.
Ɨɨch miich ajcxy mɨgügꞌajtyp,
pen mguydumyb nej ajcxy nyajnajtzꞌaneꞌmɨɨygɨxy.
Jaduꞌn nej xɨɨ tiempo yjacnɨcxaꞌñ,
caꞌ miich ajcxy nꞌocnaydijnɨp ɨɨch ndumbɨ.
Com je tumbɨ caꞌ huinjɨhuɨ̈y huɨdibɨ yhuindzɨn ytumyb.
Hueꞌ miich ajcxy nyajnaxyɨch nmɨgügtɨjcɨch,
com tügꞌócɨy tɨyꞌajt tɨɨbɨ nmɨdooyɨch ma ɨɨch nDeedy,
yɨ Dios Teedy,
tɨ ɨɨch miich ajcxy nnɨmaaygɨxy.
Caꞌ nmɨnaanɨm ɨɨch miich ajcxy tɨ xyhuinꞌixy.
Ɨɨch miich janchtɨy ajcxy tɨ nhuinꞌixy.
E tɨ ɨɨch miich ajcxy nyajnïbɨcy co nɨcxy mgapxhuäcxcɨxy ɨɨch nꞌayuc.
E nañ mayjäy mɨjpɨdägɨpy je ayuc huɨdibɨ miich ajcxy mgapxhuäcxɨpy.
E nañ ɨɨch nꞌayuc,
huɨdibɨ miich ajcxy mgapxhuäcxɨpy,
yꞌidɨpy ma je jäy ajcxy yjot yhuinmaꞌñ huinɨxɨɨ.
Paady ycɨx tügꞌócɨy tijaty miich ajcxy mbɨjctzooyb ma Dios Teedy mɨɨd ɨɨch nxɨɨ,
yɨꞌ ajcxy xymöhuɨpy.
Jada ayuc ajcxy yam nyajnajtzꞌaneꞌmɨɨyb co ajcxy mnaychogɨɨyb mnayjɨhuɨ̈huɨɨyb miñ xyɨpy.